钦定古今图书集成/明伦汇编/闺媛典/第296卷 > 皇清二十九 > 刘应蛟妻胡氏
## 钦定古今图书集成/明伦汇编/闺媛典/第296卷 > 皇清二十九 > 刘应蛟妻胡氏

按《济南府志》：“胡氏，淄川人，诸生刘应蛟妻，廪生振元母。年十九，夫亡，振元甫三月。蛟性孝友，有文名。氏姑高氏，从祀乡贤高捷。妹读书知大义，赋《哭儿诗》十首示妇。氏苦守，衣食不给，严冬无炉火，姑尝名其室曰‘冰房’。岁歉，高就养女家。会大雪，遥望涕泣曰：‘冰房中寡妇孤儿，奈此夕何’？使人探之，则以榆皮和秕而食。” 振元就外傅晡，时归啼饥，氏掇野荠啖之。甲申寇至，氏潜率女婢凿一洞，炉其洞口，而人不知察寇至，匿姑及子女其中，举家得全。振元长能读书食饩。氏年七十六，邑令表其门。